## Pravilnik o polaganju državne mature

### NN 127/2010 (16.11.2010.), Pravilnik o polaganju državne mature

MINISTARSTVO ZNANOSTI, OBRAZOVANJA I ŠPORTA

3317

Na temelju članka 82. stavka 10. Zakona o odgoju i obrazovanju u osnovnoj i srednjoj školi (»»Narodne novine««, broj 87/08, 86/09, 92/10 i 105/10), ministar znanosti, obrazovanja i športa donosi

PRAVILNIK

O POLAGANJU DRŽAVNE MATURE

I. OPĆE ODREDBE

Članak 1.

(1) Ovim se Pravilnikom propisuju sadržaj, uvjeti, način i postupak polaganja državne mature i ispita državne mature.

(2) Srednje obrazovanje učenika gimnazijskih programa obrazovanja završava polaganjem državne mature.

(3) Srednje obrazovanje učenika u strukovnim i umjetničkim programima obrazovanja, koji traju najmanje četiri godine, završava izradbom i obranom završnoga rada u organizaciji i provedbi škole.

(4) Učenici iz stavka 3. ovoga članka mogu polagati i ispite državne mature.

(5) Ispite državne mature mogu polagati i ostali pristupnici koji su najmanje četverogodišnje srednje obrazovanje završili u Republici Hrvatskoj te pristupnici koji su izvan Republike Hrvatske završili srednje obrazovanje usporedivo s četverogodišnjim srednjim obrazovanjem u Republici Hrvatskoj.

Članak 2.

(1) Cilj je državne mature provjera i vrjednovanje postignutih znanja i sposobnosti učenika, stečenih obrazovanjem prema propisanim općeobrazovnim nastavnim planovima i programima.

(2) Državna se matura provodi polaganjem ispita državne mature.

(3) Ispiti državne mature ispiti su iz općeobrazovnih predmeta.

(4) Ispiti državne mature standardizirani su ispiti koji se provode u cijeloj državi u isto vrijeme pod jednakim uvjetima i kriterijima za sve učenike, odnosno pristupnike (u daljnjem tekstu: pristupnici).

(5) Ispite provodi Nacionalni centar za vanjsko vrednovanje obrazovanja (u daljnjem tekstu: Centar) u suradnji sa školama.

II. ISPITI DRŽAVNE MATURE

Članak 3.

(1) Državna se matura sastoji od obveznoga i izbornoga dijela.

(2) Pravila za provedbu i vrjednovanje ispita državne mature iz obveznoga i izbornoga dijela su ista.

Članak 4.

(1) Obvezni se dio državne mature sastoji od ispita iz sljedećih predmeta:

– hrvatskoga jezika,

– matematike i

– stranoga jezika.

(2) Učenici klasičnih gimnazija mogu, prema osobnom izboru, u sklopu obveznoga dijela državne mature umjesto ispita iz stranoga jezika polagati ispit iz latinskoga ili grčkoga jezika.

(3) Učenici koji se školuju na jeziku i pismu nacionalnih manjina, u sklopu obveznoga dijela državne mature uz ispit iz hrvatskoga jezika, obvezno polažu ispit iz jezika nacionalne manjine na kojemu se školuju, a kao treći ispit u sklopu obveznoga dijela državne mature biraju ispit iz matematike ili iz stranoga jezika.

(4) Učenici koji se školuju na jeziku i pismu češke nacionalne manjine, mogu polagati obvezni dio državne mature sukladno stavku 1. ili 3. ovoga članka.

(5) U obveznome dijelu državne mature može se polagati samo strani jezik čiji je sadržaj propisan ispitnim katalogom, a iz kojega je učenik u najmanje dvije školske godine tijekom srednjega obrazovanja bio pozitivno ocijenjen.

Članak 5.

(1) Učenik iz članka 1. stavka 2. ovoga Pravilnika uspješno je položio državnu maturu ako je uspješno završio nastavni plan i program za gimnazije te položio sve ispite iz obveznoga dijela državne mature.

(2) O položenome obveznom dijelu državne mature učeniku iz stavka 1. ovoga članka izdaje se svjedodžba o državnoj maturi, a o položenome izbornom dijelu potvrda o položenim ispitima državne mature.

(3) Svim ostalim pristupnicima izdaje se potvrda o položenim ispitima državne mature. Potvrda se izdaje uz uvjet da su uspješno završili srednje obrazovanje.

(4) Isprave iz stavka 2. i 3. ovoga članka izdaje Centar.

Članak 6.

(1) Ispite kojima pristupa u sklopu obveznoga dijela državne mature pristupnik može polagati na jednoj od dviju razina i to:

A – višoj razini

B – osnovnoj razini.

(2) Razine se propisuju ispitnim katalozima.

(3) Iznimno, učenici koji se školuju na jeziku i pismu nacionalnih manjina mogu u sklopu izbornoga dijela prijaviti ispit iz matematike ili stranoga jezika te razinu istih.

Članak 7.

Iz izbornoga dijela državne mature pristupnik bira predmete koje će polagati, a u jednome roku može birati najviše šest izbornih predmeta.

Članak 8.

(1) Sve ispite u sklopu obveznoga dijela državne mature učenici iz članka 1. stavaka 2. i 3. ovoga Pravilnika moraju prijaviti u istome ispitnom roku, a položiti ih najkasnije do kraja kalendarske godine u kojoj polažu ispite.

(2) Tijekom svakoga ispitnog roka učenik može prijaviti i polagati jedan ili više ispita izbornoga dijela državne mature, a sukladno članku 7. ovoga Pravilnika.

Članak 9.

U jednome danu pristupnik može polagati najviše dva ispita državne mature.

Članak 10.

(1) Ispitni sadržaji te način provjere i ocjenjivanja znanja i sposobnosti na ispitima uređuju se ispitnim katalozima prema nastavnim planovima i programima iz općeobrazovnih predmeta.

(2) Ispitne kataloge donosi Centar uz prethodnu suglasnost Ministarstva nadležnoga za poslove obrazovanja (u daljnjem tekstu: Ministarstvo).

(3) Ispitne kataloge objavljuje Centar na svojim mrežnim stranicama do početka školske godine u kojoj učenici polažu ispite, a mogu biti objavljeni i u tiskanome obliku.

III. PRIPREMA PROVEDBE DRŽAVNE MATURE

Članak 11.

(1) Pripremne i druge radnje u svezi s organizacijom i provedbom državne mature u školi provodi školsko ispitno povjerenstvo (u daljnjem tekstu: ispitno povjerenstvo).

(2) Ispitno povjerenstvo čine:

– ravnatelj koji je po položaju predsjednik povjerenstva i

– šest članova iz reda nastavničkoga vijeća od kojih je jedan ispitni koordinator.

(3) Ravnatelj imenuje ostale članove povjerenstva iz stavka 2. ovoga članka u rujnu za tekuću školsku godinu, a za svaki ispitni rok za provedbu ispita ravnatelj imenuje dežurne nastavnike.

(4) Plan i program rada ispitnoga povjerenstva i dežurnih nastavnika tijekom provedbe ispita državne mature dio je godišnjega plana i programa rada škole.

(5) Za pravilnost provedbe ispita državne mature u školi odgovoran je ravnatelj.

(6) Za pristupnike iz članka 1. stavka 5. ovoga Pravilnika ispitno povjerenstvo imenuje ravnatelj Centra.

Članak 12.

(1) Ispitno povjerenstvo iz članka 11. ovoga Pravilnika obavlja sljedeće poslove:

– utvrđuje preliminarni popis pristupnika za polaganje ispita na temelju zaprimljenih predprijava i dostavlja ga Centru,

– utvrđuje konačan popis pristupnika koji su ispunili uvjete za polaganje ispita i dostavlja ga Centru,

– odlučuje o opravdanosti naknadne prijave ispita državne mature, promjeni prijavljenih ispita državne mature i odjavi ispita državne mature,

– odlučuje o opravdanosti nepristupanja pristupnika polaganju ispita,

– prati provedbu ispita državne mature,

– zaprima i rješava prigovore pristupnika u svezi s nepravilnostima provedbe ispita i prigovore pristupnika na ocjene te utvrđuje opravdanost prigovora i o tome obavještava Centar u roku od 48 sati,

– utvrđuje i ostale poslove nastavnika u provedbi ispita,

– obavlja i druge poslove koji proizlaze iz naravi provedbe ispita.

(2) Ispitno povjerenstvo dužno je biti nazočno na ispitnim mjestima tijekom cijele provedbe državne mature i ispita državne mature.

(3) Konačnu odluku o prigovoru pristupnika u svezi s nepravilnostima provedbe ispita i prigovoru pristupnika na ocjene donosi Centar u roku od pet radnih dana od dana zaprimanja prigovora.

(4) Odluku iz stavka 3. ovoga članka Centar donosi na temelju mišljenja ispitnoga povjerenstva o opravdanosti prigovora.

Članak 13.

Zadaće predsjednika ispitnoga povjerenstva jesu:

• osiguravanje pravilnosti provedbe ispita državne mature,

• osiguravanje materijalnih uvjeta za provedbu,

• sazivanje sjednica ispitnoga povjerenstva,

• imenovanje dežurnih nastavnika i voditelja ispitnih prostorija na prijedlog ispitnoga koordinatora,

• osiguravanje primjene ovoga Pravilnika,

• skrb za tajnost ispita državne mature na ispitnome mjestu.

Članak 14.

(1) Poslovi i zadatci ispitnoga koordinatora jesu:

– osiguravanje i provjeravanje popisa i prijava učenika za ispite,

– raspoređivanje učenika u skupine po ispitnim prostorijama,

– zaprimanje, zaštita i pohranjivanje ispitnih materijala,

– određivanje i pripremanje prostorija za provođenje ispita,

– nadzor provođenja ispita i osiguravanje pravilnosti postupka provedbe ispita,

– povrat ispitnih materijala Centru,

– informiranje svih učenika o sustavu vanjskoga vrjednovanja i zadatcima i ciljevima vrjednovanja,

– sastajanje s dežurnim nastavnicima, upućivanje istih u njihove dužnosti, obveze i odgovornosti te predaja potrebnoga materijala,

– savjetovanje učenika o odabiru izbornih predmeta državne mature,

– informiranje učenika o postupku provođenja ispita te koordiniranje prijavljivanja za ispite na razini škole,

– vođenje brige u školi o provedbi prilagodbe ispita za učenike s teškoćama,

– informiranje nastavnika o sustavu, zadatcima i ciljevima vanjskoga vrjednovanja te savjetovanje i pružanje podrške,

– sudjelovanje na stručnim sastancima koje organizira Centar,

– organiziranje tematskih sastanaka na kojima se raspravlja i informira o svim pitanjima i novostima u svezi s vanjskim vrjednovanjem,

– osiguravanje pravovremene dostupnosti informacija i publikacija za nastavnike,

– surađivanje s roditeljima u savjetovanju učenika glede odabira izbornih predmeta državne mature,

– unošenje podataka u bazu,

– unošenje prijava za ispite u suradnji s učenicima.

(2) U slučaju spriječenosti poslove ispitnoga koordinatora obavlja osoba koja ga zamjenjuje.

(3) Osobe iz stavka 2. ovoga članka imenuje ravnatelj Centra na prijedlog ravnatelja škole na razdoblje od tri godine.

Članak 15.

(1) Za kvalitetu pripreme i provedbe ispita državne mature odgovoran je Centar.

(2) Kvalitetu provedbe državne mature prati i vrjednuje Ministarstvo, odnosno tijela koja Ministarstvo ovlasti.

(3) Za zakonitost provedbe ispita u školi odgovoran je ravnatelj.

IV. ISPITNI ROKOVI, RASPORED ISPITA, PRIJAVA I ODJAVA

Članak 16.

(1) Ispiti državne mature polažu se u ljetnome i jesenskome ispitnom roku. Iznimno, učenici srednjih škola koji završavaju srednje obrazovanje polaganjem državne mature, a istu nisu položili u prethodna dva roka, mogu pristupiti polaganju obveznoga dijela državne mature i u zimskome ispitnom roku.

(2) Polaganje ispita učenik prijavljuje školi prijavnicom čiji oblik i sadržaj propisuje Centar.

(3) Škola Centru dostavlja popis učenika koji su se prijavili za polaganje ispita u sljedećim terminima:

– predprijava od 1. do 15. listopada;

– prijave:

– od 1. prosinca do 1. veljače za ljetni ispitni rok

– od 11. do 20. srpnja za jesenski ispitni rok

– od 16. do 30. listopada za zimski ispitni rok.

(4) Centar će do 15. svibnja tekuće školske godine, uz prethodnu suglasnost Ministarstva, donijeti kalendar polaganja ispita državne mature (u daljnjem tekstu: kalendar ispita) za svaki ispitni rok u sljedećoj školskoj godini.

(5) Kalendarom ispita utvrđuje se datum i vrijeme održavanja ispita te dostave rezultata ispita i svjedodžbi školama.

(6) Kalendar ispita za sljedeću školsku godinu Centar objavljuje na svojim mrežnim stranicama.

(7) Škola objavljuje kalendar ispita na oglasnoj ploči ili drugome vidljivom mjestu te na mrežnoj stranici najkasnije do 30. rujna za tekuću školsku godinu.

Članak 17.

(1) Pravo pristupa polaganju državne mature, odnosno ispita državne mature imaju učenici koji su s uspjehom završili završni razred na kraju nastavne godine. Iznimno, dijelovima ispita koji se provode tijekom nastavne godine mogu pristupiti i učenici koji još pohađaju završni razred.

(2) Škola je dužna u roku od tri dana od dana završetka nastavne godine, na način koji propiše Centar, dostaviti konačan popis učenika iz stavka 1. ovoga članka.

Članak 18.

(1) Pristupnik može, iz opravdanih razloga, promijeniti prijavljene ispite najkasnije 30 dana prije početka pisanja ispita.

(2) Učenik prijavljuje promjenu ispitnome koordinatoru koji uz učenika potpisuje prijavnicu, a koju ispitni koordinator u roku od pet radnih dana dostavlja Centru. Ostali pristupnici promjenu pisanim putem prijavljuju Centru.

(3) Pristupnik koji se iz opravdanih razloga nije mogao u propisanome roku prijaviti za polaganje ispita, može se prijaviti naknadno, ali najkasnije deset radnih dana prije početka pisanja ispita.

(4) Opravdani razlozi za naknadnu prijavu pristupnika mogu biti:

– zdravstveni problemi pristupnika,

– smrt u obitelji, prometna ili druga nesreća,

– obrazovanje u inozemstvu,

– drugi opravdani razlozi.

(5) O opravdanosti razloga iz stavka 4. ovoga članka odlučuje ispitno povjerenstvo na temelju odgovarajućih dokaza, a odluku potpisuje predsjednik ispitnoga povjerenstva. Za pristupnike iz članka 1. stavka 5. ovoga Pravilnika odluku o opravdanosti donosi Centar.

(6) Predsjednik ispitnoga povjerenstva dužan je, najkasnije u roku od 48 sati od dana primitka naknadne prijave, odluku iz stavka 5. ovoga članka dostaviti učeniku i Centru.

Članak 19.

(1) Pristupnik može, iz opravdanih razloga, odjaviti polaganje prijavljenih ispita najkasnije deset radnih dana prije početka pisanja ispita.

(2) Pristupnik koji nije odjavio prijavljene ispite u roku određenom stavkom 1. ovoga članka, o razlozima mora izvijestiti ispitno povjerenstvo najkasnije u roku od 24 sata od početka ispita. Pristupnici iz članka 1. stavka 5. ovoga Pravilnika o razlozima izostanka obavještavaju Centar.

(3) Dokaze o opravdanosti izostanka pristupnici moraju dostaviti u roku od tri dana nakon održanoga ispita.

(4) Ako pristupnik ne odjavi ispit u roku propisanome u stavku 2. ovoga članka i ne priloži dokaze o opravdanosti izostanka u rokovima propisanim u stavku 3. ovoga članka, smatra se da je iskoristio ispitni rok.

Članak 20.

Mjesto pisanja ispita državne mature određuje Centar.

Članak 21.

Centar je dužan izvijestiti pristupnike i škole o rezultatima ispita najkasnije u roku od 30 dana od dana završetka zadnjega ispita u ispitnome roku.

Članak 22.

(1) Učenici iz članka 1. stavka 2. i 3. ovoga Pravilnika imaju pravo na polaganje prijavljenih ispita u dva ispitna roka bez obveze plaćanja troškova.

(2) Pravo iz stavka 1. ovoga članka učenik ima dvije godine nakon prestanka statusa redovitoga učenika, ako ga dok je bio u statusu redovitoga učenika iz opravdanih razloga nije iskoristio.

(3) Učenik koji je polagao ispite u dva ispitna roka sukladno stavku 1. ovoga članka, snosi troškove daljnjih polaganja ispita.

(4) Pristupnici iz članka 1. stavka 5. ovoga Pravilnika snose sve troškove polaganja ispita.

(5) Iznos troškova polaganja ispita određuje Centar.

V. NAČIN POLAGANJA ISPITA DRŽAVNE MATURE

Članak 23.

(1) Škola prije početka polaganja ispita upoznaje učenika s postupkom polaganja ispita te njegovim pravima i dužnostima.

(2) Pristupnici s teškoćama ispite državne mature polažu uz primjenu prilagođene ispitne tehnologije, a prema uputama koje donosi Centar uz suglasnost Ministarstva.

(3) Učenici koji se obrazuju na jeziku i pismu nacionalnih manjina, ispite državne mature polažu na jeziku i pismu na kojem su se obrazovali. Iznimno, učenici koji se školuju na jeziku i pismu češke nacionalne manjine, ispite državne mature mogu polagati na hrvatskome jeziku.

Članak 24.

(1) Ako pristupnik zakasni na početak ispita manje od 30 minuta, može pristupiti polaganju ispita, no vrijeme polaganja mu se ne produžuje. Iznimno, na ispitu ili dijelu ispita koji uključuje slušanje i/ili reprodukciju zvučnih zapisa, kašnjenje nije dozvoljeno.

(2) Ako pristupnik iz opravdanih razloga zakasni na početak ispita više od 30 minuta ili zakasni na ispit ili dio ispita koji uključuje slušanje i/ili reprodukciju zvučnih zapisa, Centar mu na prijedlog ispitnoga povjerenstva dopušta polaganje cijeloga ispita u sljedećemu ispitnom roku. U tome slučaju smatrat će se da pristupnik nije iskoristio ispitni rok.

(3) Kao opravdani razlozi za kasniji početak ispita zbog kašnjenja smatraju se:

– zdravstveni problemi pristupnika,

– okolnosti u prometu, koje su uzrokovale nepravovremeni dolazak i koje se mogu dokazati,

– smrt u obitelji, prometna ili druga nesreća,

– drugi izvanredni događaji.

Članak 25.

(1) Ako pristupnik iz opravdanih razloga prekine ispit, ispitno povjerenstvo produljit će mu vrijeme polaganja ispita za duljinu vremena prekida, ali najviše do 50% vremena predviđenoga za trajanje ispita.

(2) Ako nije moguće postupiti sukladno stavku 1. ovoga članka, ispitno povjerenstvo uputit će pristupnika na polaganje ispita u sljedećemu ispitnom roku. U tome slučaju smatrat će se da pristupnik nije iskoristio ispitni rok.

(3) Opravdani razlozi prekida polaganja ispita jesu:

– zdravstveni problemi učenika,

– drugi izvanredni događaji.

(4) O opravdanosti razloga prekida ispita odlučuje ispitno povjerenstvo, a odluku potpisuje predsjednik ispitnoga povjerenstva.

(5) Predsjednik ispitnoga povjerenstva dužan je, najkasnije u roku od 48 sati, odluku iz stavka 4. ovoga članka dostaviti učeniku i Centru.

Članak 26.

(1) Pristupniku koji je započeo s polaganjem ispita obveznoga dijela državne mature, a na kraju nastavne godine nije s uspjehom završio razred, poništit će se položeni ispiti ili dijelovi ispita obveznoga dijela državne mature.

(2) Pristupniku koji na kraju školske godine nije završio srednje obrazovanje poništit će se svi položeni ispiti državne mature.

(3) Pristupnik je dužan pristupiti svim dijelovima ispita u istome ispitnom roku. Ukoliko ne pristupi jednome dijelu ispita, poništit će mu se dio ispita kojemu je pristupio.

VI. NADZOR PROVEDBE ISPITA DRŽAVNE MATURE

Članak 27.

(1) Provedbu ispita državne mature nadziru: ispitno povjerenstvo, voditelji ispitne prostorije, dežurni nastavnici, djelatnici Centra i druge osobe koje imenuje Centar.

(2) Uz predsjednika ispitnoga povjerenstva, ispitu ili dijelu ispita mogu nazočiti i ispitni koordinator, djelatnici Centra i druge osobe koje imenuje Centar.

(3) Djelatnici Centra i druge osobe koje imenuje Centar, dužne su kod nadgledanja ispita državne mature pridržavati se uputa koje donosi ravnatelj Centra.

(4) Osobe iz stavka 2. ovoga članka mogu nadzirati više ispitnih prostorija.

(5) Osoba koju je Centar imenovao za nadziranje provođenja ispita državne mature dužna je o uočenim nepravilnostima odmah obavijestiti Centar.

(6) Ravnatelj Centra donosi konačnu odluku o poništenju ispita ili dijela ispita na ispitnome mjestu na kojemu je utvrđena nepravilnost.

(7) Predsjednik ispitnoga povjerenstva o uočenim nepravilnostima mora se očitovati u pisanome obliku na zahtjev ravnatelja Centra.

Članak 28.

(1) Za vrijeme pisanja ispita dežurna su dva nastavnika, koji ne smiju biti nastavnici predmeta iz kojega se polaže ispit, a od kojih je jedan voditelj ispitne prostorije.

(2) Broj dežurnih nastavnika u pojedinoj ispitnoj prostoriji određen je prema broju pristupnika koji polažu ispit u prostoriji:

– do 30 pristupnika: dva nastavnika

– 31 – 40 pristupnika: tri nastavnika

– više od 40 pristupnika: četiri nastavnika.

Članak 29.

(1) Voditelj ispitne prostorije:

• proziva pristupnike koji polažu ispit u toj prostoriji,

• provjerava identitet prozvanoga pristupnika (prema Obrascu o pristupanju i ponašanju pristupnika),

• upisuje u Obrazac dolazak pristupnika te ga usmjerava na njegovo mjesto,

• čita upute za provedbu svakoga pojedinog ispita,

• uručuje ispitni materijal pristupnicima,

• provjerava ispravnost ispitnoga materijala,

• obavještava ispitnoga koordinatora u slučajevima kada uoči neispravnost ispitnoga materijala i isti zamjenjuje ispravnim,

• u slučaju neispravnoga zvučnoga zapisa ili uređaja za reprodukciju zvuka prekida ispit, osigurava da pristupnici ne napuste ispitnu prostoriju i u najkraćem roku zamjenjuje neispravan uređaj ili zapis,

• po završetku ispita preuzima ispitni materijal, provjerava je li sav ispitni materijal uložen u omotnicu za povrat ispitnoga materijala i označen identifikacijskom oznakom,

• ispitni materijal iz ispitne prostorije i izvješće o provedbi ispita predaje ispitnome koordinatoru.

(2) Uz voditelja ispitne prostorije u poslovima iz stavka 1. ovoga članka sudjeluju i dežurni nastavnici.

Članak 30.

(1) Pristupnici se moraju okupiti pred ispitnom prostorijom najkasnije 30 minuta prije početka ispita.

(2) Pristupnik na ispitu mora imati osobni dokument s fotografijom, koji prije početka ispita stavlja na rub stola.

(3) U slučaju da pristupnik nema osobni dokument, dežurni nastavnik to zapisuje u zapisnik, a identifikacija pristupnika se obavlja prepoznavanjem najkasnije u roku od 24 sata nakon početka ispita.

(4) Pristupnici mogu na ispitu imati samo pomagala dopuštena u predmetnome ispitnom katalogu.

(5) Pristupnik tijekom ispita ne smije koristiti niti imati u blizini radnoga mjesta mobilni telefon niti druge prijenosne elektroničke komunikacijske uređaje.

(6) U pravilu, prvih 30 minuta nakon početka ispita i zadnjih 15 minuta prije isteka vremena određenoga za rješavanje ispita, niti jedan pristupnik ne smije napustiti ispitnu prostoriju.

Članak 31.

Sva ostala pravila o provođenju državne mature i ispita državne mature na ispitnim mjestima donosi ravnatelj Centra.

VII. KRŠENJE PRAVILA

Članak 32.

(1) U slučaju otkrivanja sadržaja ispitnoga materijala ili otuđenja ispitnoga materijala predsjednik ispitnoga povjerenstva, ispitni koordinator ili druga osoba koja je došla do te spoznaje dužni su o tome odmah obavijestiti Centar.

(2) U slučajevima opisanima u stavku 1. ovoga članka ravnatelj Centra donosi odluku o prekidu ili poništenju ispita te daljnjem postupanju.

Članak 33.

(1) Prekršaji pristupnika na ispitu jesu:

1. nepridržavanje uputa dežurnoga nastavnika,

2. upisivanje neprimjerenih znakova ili neprimjerenih sadržaja u ispitni test,

3. nepridržavanje uputa o uporabi propisanoga pribora,

4. osvrtanje, razgovaranje, odnosno sporazumijevanje,

5. ometanje tijeka ispita,

6. prepisivanje ili dopuštanje prepisivanja,

7. posjedovanje ili korištenje nedopuštenih pomagala,

8. predavanje uratka drugoga pristupnika,

9. nedozvoljeno posjedovanje ispitnih materijala,

10. zamjena identiteta pristupnika.

(2) Mjere koje se izriču u slučajevima utvrđenoga prekršaja jesu:

a) opomena - kao upozorenje kod prvoga primijećenoga prekršaja od točke 1. do 6. stavka 1. ovoga članka

b) prekid dijela ispita ili ispita kod ponovljenoga prekršaja od točke 1. do 6. i prvoga primijećenoga prekršaja iz točaka 7. i 8. stavka 1. ovoga članka.

c) poništavanje svih položenih ispita – u slučaju točaka 9. i 10. stavka 1. ovoga članka.

(3) Mjeru poništenja svih položenih ispita državne mature izriče ravnatelj Centra.

(4) Ravnatelj Centra može poništiti ispite i u drugim slučajevima, osim u slučajevima navedenim u stavku 1. i 2. ovoga članka, a u kojima je dovedena u pitanje zakonitost provedbe ispita.

Članak 34.

(1) Opomenu izriče voditelj ispitne prostorije te istu zapisuje u zapisnik o tijeku ispita.

(2) U slučaju utvrđenoga prekršaja za koji se izriče mjera prekida ispita ili dijela ispita, voditelj ispitne prostorije odmah obavještava predsjednika ispitnoga povjerenstva koje utvrđuje stvarno stanje i odmah donosi konačnu odluku.

(3) Voditelj ispitne prostorije postupa sukladno odluci ispitnoga povjerenstva.

(4) Kada se izrekne mjera prekida ispita ili dijela ispita, pristupnik je dužan napustiti prostoriju u kojoj se odvija ispit tako da ne ometa provođenje ispita.

(5) U slučaju prekida ispita, pristupniku se dio ispita ili ispit poništava i dodjeljuje se nula bodova.

(6) Ispitno povjerenstvo o svim mjerama protiv prekršitelja obavještava Centar.

Članak 35.

(1) Ispit se može prekinuti i u slučaju više sile. Ako je moguće, dežurni nastavnik prikuplja ispitni materijal i u roku od 30 minuta o tome se obavještava Centar.

(2) U slučaju iz stavka 1. ovoga članka odluku o nastavku provođenja ispita donosi ravnatelj Centra.

VIII. POSTUPANJE S ISPITNIM MATERIJALIMA

Članak 36.

(1) Centar će svakome ispitnom mjestu dostaviti potreban ispitni materijal.

(2) Ispitni su koordinatori dužni za svoje ispitno mjesto osobno preuzeti ispitne materijale.

Članak 37.

(1) Pri preuzimanju ispitnoga materijala ispitni koordinator mora provjeriti broj i ispravnost kutija koje moraju biti zatvorene i neoštećene.

(2) Kutije je potrebno odmah odnijeti do mjesta na kojem će biti sigurno pohranjene, otvoriti i provjeriti odgovara li broj omotnica s ispitnim materijalima broju prijavljenih pristupnika. Podatke o preuzetome ispitnom materijalu ispitni je koordinator dužan evidentirati istoga dana.

(3) Omotnice s ispitnim materijalima ne smiju se otvarati do početka ispita.

(4) Ispitni koordinator nakon izvršene provjere evidentira primitak ispitnoga materijala.

(5) Ukoliko broj omotnica s ispitnim materijalima ne odgovara broju prijavljenih pristupnika ispitni je koordinator dužan odmah kontaktirati Centar, a najkasnije do 18 sati istoga dana kada je materijal preuzeo.

(6) Ispitni koordinator dužan je pohraniti ispitni materijal na unaprijed pripremljeno sigurno mjesto u školi.

(7) Sigurnim mjestom u školi smatra se sef, ormar ili prostorija koju se može zaključati.

(8) Ključ imaju samo ispitni koordinator i ravnatelj škole.

(9) Način i rokove u kojima škola mora Centru vratiti riješene ispitne materijale za svaki ispitni rok propisuje Centar.

(10) O načinu i rokovima iz stavka 1. ovoga članka, Centar obavještava škole najkasnije osam radnih dana prije početka odgovarajućih ispita.

Članak 48.

U slučaju spriječenosti ispitnoga koordinatora, ispitni materijal preuzima i pohranjuje predsjednik ispitnoga povjerenstva, o čemu je predsjednik ispitnoga povjerenstva dužan obavijestiti Centar u roku od 24 sata.

IX. OCJENJIVANJE

Članak 39.

(1) Uspjeh pristupnika na ispitu državne mature izražava se ocjenom.

(2) Rezultat ispita državne mature izražava se bodovima, postotnim bodovima i centilom.

(3) Bodovima se ocjenjuju pojedina pitanja i zadatci pojedinih dijelova ispita.

(4) Ocjena se utvrđuje temeljem postotnih bodova postignutih iz svih dijelova ispita mjerilima koje propisuje Centar za kalendarsku godinu.

(5) Ljestvica ocjena ima pet stupnjeva i obuhvaća ocjene: nedovoljan (1), dovoljan (2), dobar (3), vrlo dobar (4) i odličan (5).

(6) Ocjena nedovoljan (1) je negativna ocjena, a druge su ocjene pozitivne.

Članak 40.

(1) Postignute bodove na ispitu utvrđuju ocjenjivači, a mogu se utvrđivati i računalno.

(2) Ocjenjivače imenuje ravnatelj Centra za svaku kalendarsku godinu.

(3) Ocjenjivač će upozoriti Centar na moguće prepisivanje ili druge eventualne prekršaje koji su razvidni iz usporedbe ispitnih testova pristupnika.

Članak 41.

(1) Centar organizira rad ocjenjivača i savjetovanje u skladu s uputama za ocjenjivanje i ostalim uputama za provođenje i organizaciju ocjenjivanja.

(2) Centar priprema analizu ocjenjivanja ispita državne mature.

(3) Analiza ocjenjivanja služi za savjetovanje, obrazovanje i usavršavanje ocjenjivača.

Članak 42.

(1) Računske i druge pogreške u ocjenjivanju i preračunavanju bodova ispravlja Centar.

(2) O ispravku pogreške sastavlja se poseban zapisnik koji potpisuje ravnatelj Centra.

Članak 43.

Nova ocjena i bodovi pristupnika može se odrediti odlukom Centra:

– ako su u provedbi ispita ili dijelova ispita državne mature utvrđene okolnosti koje nisu rezultat pristupnikovih postupaka, a koje bi mogle utjecati na ocjenu,

– ako je njegov uradak nakon što ga je predao uništen ili izgubljen,

– i u drugim izvanrednim slučajevima.

Članak 44.

Učenik koji je na jednom ili više obveznih ispita državne mature ocijenjen ocjenom nedovoljan (1), upućuje se na polaganje nepoloženih ispita u sljedećemu ispitnom roku.

Članak 45.

(1) Ako učenik želi popraviti ocjenu iz položenoga ispita državne mature, može ponovno polagati ispit, u rokovima određenim kalendarom ispita iz članka 16. ovoga Pravilnika.

(2) Pravo iz stavka 1. ovoga članka učenik bez plaćanja troškova može ostvariti samo jedanput iz najviše dvaju predmeta.

(3) Konačnom se ocjenom utvrđuje bolja ocjena.

X. PRIGOVORI

Članak 46.

(1) U slučaju sumnje u nepravilnosti u provedbi ispita državne mature ili u postupke koji su nastali kršenjem pravila o provedbi ispita te na ocjenu ispita, pristupnik može podnijeti prigovor.

(2) Pisani prigovor učenik podnosi ispitnome povjerenstvu u školi, a ostali pristupnici Centru, najkasnije u roku od 48 sati od pisanja ispita, odnosno objave rezultata ispita.

(3) Mišljenje o opravdanosti prigovora za učenika donosi ispitno povjerenstvo i prosljeđuje ga Centru.

(4) Odluku o opravdanosti prigovora donosi Centar.

XI. STUPANJE NA SNAGU

Članak 47.

Stupanjem na snagu ovoga Pravilnika, prestaje važiti Pravilnik o polaganju državne mature (»Narodne novine«, br. 97/08).

Članak 48.

Ovaj Pravilnik stupa na snagu danom objave u »Narodnim novinama«.

Klasa: 602-03/10-03/00294

Urbroj: 533-09-10-0001

Zagreb, 9. studenoga 2010.

Ministar
dr. sc. Radovan Fuchs, v. r.

Pravilnik, NN 127/2010-3317